Ćiro prošao gradskom jezgrom Kaknja

Stara rudnička parnjača, popularni “ćiro”, koji je 1998.godine otpuhtao u historiju kakanjskog zavičaja, prije nekoliko dana se vratio na lokaciju sa koje je tokom posljednje vožnje stupajući na most preko rijeke Bosne izašao iz gradske jezgre Kaknja. Naime, “ćiro” je na velikoj labudici prevezen od stare rudničke direkcije do dvorišta Osnovne škole “Hamdija Kreševljaković” Kakanj gdje će, na mjestu gdje je nekad bio njegov kolosijek, trajno ostati da podsjeća na čuvenu prugu života koja je nekad presijecala gradski dio Kaknja. Ćiro je poklon Rudnika mrkog uglja Kakanj Muzeju Kaknja, tako da će brigu o lokomotivi od sada voditi kakanjska muzejska ustanova. Ćiro je nakupio godina, ali se dobro drži i poprilično je težak, tako da je njegov transport od stare direkcije RMU ulicom Alije Izetbegovića zahtijevao angažiranje velike labudice, ali i posebne mjere koje je poduzela policija. Rudnička parnjača je posljednji put kroz gradsku jezgru, praćena škripom vagona i pogledima znatiželjnika, otpuhtala u historiju 18. jula 1998. godine.